โรดโชว์แผนลงทุนต่างชาติกลัวไม่เกิด
นักลงทุนอังกฤษกลัวถูกไทยหลอก กังวลแผนลงทุนโครงสร้างพื้นฐานของประเทศเป็นเพียงภาพมายา ตั้งคำถามเกิดขึ้นจริงหรือไม่
15 ต.ค. 2555

นักลงทุนอังกฤษกลัวถูกไทยหลอก กังวลแผนลงทุนโครงสร้างพื้นฐานของประเทศเป็นเพียงภาพมายา ตั้งคำถามเกิดขึ้นจริงหรือไม่
นายวิรไท สันติประภพ รองผู้จัดการ สายงานวางแผนกลยุทธ์องค์กร ตลาดหลักทรัพย์แห่งประเทศไทย กล่าวถึงผลของการไปโรดโชว์ประเทศอังกฤษร่วมกับบริษัทหลักทรัพย์ ภัทร แบงก์ ออฟ อเมริกา และเมอร์ลิน ลินช์ ระหว่างวันที่ 10-11 ต.ค.ที่ผ่านมา โดยมีนายชัชชาติ สิทธิพันธุ์ รมช.คมนาคม ร่วมเดินทางไปให้ข้อมูลเกี่ยวกับการลงทุนโครงสร้างพื้นฐานของประเทศ เช่น การลงทุนในรถไฟฟ้า ท่าเรือ การขยายสนามบิน เป็นต้น ซึ่งมีนักลงทุนจากกองทุนสนใจเข้าร่วมรับฟังประมาณ 30 กองทุน ส่วนใหญ่เป็นกลุ่มที่ได้มีการลงทุนในประเทศไทยอยู่แล้ว
นักลงทุนเหล่านี้ได้ให้ความสนใจใน 2 เรื่องสำคัญ คือ 1.โครงการก่อสร้างพื้นฐานที่รัฐบาลจะลงทุนร่วม 2.3 ล้านล้านบาทนั้น จะเกิดขึ้นจริงหรือไม่ และ 2.การเชื่อมโยงกับประเทศเพื่อนบ้านจะทำได้หรือไม่
“นักลงทุนได้ให้ความสนใจประเด็นเรื่องแนวทางที่ประเทศไทยจะเติบโตได้อย่างไรในอนาคต และสิ่งที่จะเป็นแรงขับเคลื่อนการเติบโตในอนาคตของประเทศ และเห็นว่าโครงการลงทุนโครงสร้างพื้นฐานนั้นเป็นเรื่องที่ทุกคนรอคอยมานาน และตลอดระยะ 5-6 ปี ไทยไม่ได้มีการลงทุนมานาน ทำให้ต้นทุนทางด้านขนส่งของไทยสูง และจะเป็นอุปสรรคต่อขีดความสามารถในการแข่งขันของไทยในอนาคต หากมีการลงทุนในโครงสร้างพื้นฐาน เช่น ท่าเรือ การขยายสนามบิน จะช่วยลดต้นทุนภาคธุรกิจของไทยได้” นายวิรไท กล่าว
นอกจากนี้ นักลงทุนมีความสนใจสอบถามถึงหุ้นที่มีการจ่ายปันผลสูง และมีการจ่ายปันผลอย่างต่อเนื่องมากขึ้น เนื่องจากการที่อัตราดอกเบี้ยอยู่ในระดับต่ำทั่วโลก ทำให้มีการย้ายเงินจากการลงทุนในตราสารหนี้มาลงทุนในหุ้นมากขึ้น ขณะที่เม็ดเงินลงทุนสภาพคล่องของโลกที่มีจำนวนมากก็จะหาแหล่งเงินทุนที่ให้ผลตอบแทนที่ดี โดยหุ้นที่สามารถจะจ่ายเงินปันผลได้อย่างต่อเนื่องนั้นถือว่าเป็นหุ้นที่มีความแข็งแกร่งมีการบริหารที่ดีสามารถผ่านวิกฤตต่างๆ ได้